বিএসএফ-কে জমি দেওয়া নিয়ে শাহের অভিযোগ ওড়ালেন মমতা

কলকাতা: বাঁকুড়ার (Bankura) বড়জোড়া বিধানসভা এলাকায় জনসভা থেকে কেন্দ্রীয় স্বরাষ্ট্রমন্ত্রী অমিত শাহের (Amit Shah) বক্তব্যের কড়া জবাব দিলেন মুখ্যমন্ত্রী মমতা বন্দ্যোপাধ্যায় (Mamata Banerjee)। সীমান্তে কাঁটাতার বসানোর জন্য রাজ্য সরকার জমি দিচ্ছে না, শাহের এই অভিযোগ সরাসরি খারিজ করে বিজেপিকে (BJP) তীব্র আক্রমণ করেন তিনি।

মমতার প্রশ্ন, “আমি যদি জমি না দিই, তা হলে রেল প্রকল্প হল কী করে? কয়লা প্রকল্পই বা কীভাবে হচ্ছে? শুধু বাংলাতেই অনুপ্রবেশ হয়? কাশ্মীরে হয় না?” এরপরই পহেলগামের জঙ্গি হামলার প্রসঙ্গ টেনে মুখ্যমন্ত্রীর তোপ, “পহেলগামে কী ঘটল? পহেলগাম কি আমরা করেছি?” সীমান্ত নিরাপত্তা নিয়ে কেন্দ্রের ভূমিকা নিয়েই প্রশ্ন তোলেন তিনি।

আরও পড়ুন: এবার নন্দীগ্রামে ‘সেবাশ্রয়’ ক্যাম্প! কবে থেকে চালু হচ্ছে?

এর কিছুক্ষণ আগেই কলকাতায় সাংবাদিক বৈঠকে অমিত শাহ বলেছিলেন, বাংলার সীমান্ত দিয়ে অনুপ্রবেশ গোটা দেশের নিরাপত্তার প্রশ্ন। তাঁর দাবি ছিল, শক্ত সরকার এলেই অনুপ্রবেশ বন্ধ হবে। সেই বক্তব্যের পাল্টা দিয়ে বাঁকুড়ার সভা থেকে মমতা বলেন, “ভোট এলেই সোনার বাংলা গড়ার কথা বলে। সোনার বাংলা নয়, ধ্বংসের বাংলা গড়বে তোমরা।”

এদিন বিজেপিশাসিত রাজ্যগুলিতে বাংলাভাষী পরিযায়ী শ্রমিকদের ‘বাংলাদেশি’ তকমা দিয়ে হেনস্থার অভিযোগও তোলেন মুখ্যমন্ত্রী। তাঁর দাবি, ভাষা ও পরিচয়ের ভিত্তিতে বাংলার মানুষকে অপমান করা হচ্ছে।

এসআইআর প্রসঙ্গে মমতা দলের বিএলএ-দের শুনানিকেন্দ্রের বাইরে ক্যাম্প করে বসার নির্দেশ দেন। সাধারণ মানুষের উদ্দেশে তাঁর বার্তা, “কেউ ভয় পাবেন না। দল আপনাদের পাশে আছে, সরকারও পাশে আছে।” একই সঙ্গে শুনানিতে বয়স্ক মানুষদের হেনস্থার অভিযোগ তুলে নির্বাচন কমিশন ও বিজেপিকে কাঠগড়ায় তোলেন তিনি।

অমিত শাহের ‘দুই-তৃতীয়াংশ আসনে জেতা’র দাবিকেও কটাক্ষ করে মমতা স্পষ্ট বলেন, “বাংলায় তৃণমূলই জিতবে।” জনসভায় তাঁর বক্তব্যে স্পষ্ট, ভোটের মুখে কেন্দ্র বনাম রাজ্যের রাজনৈতিক সংঘাত আরও তীব্র হচ্ছে।